Oh, kan du ikke mindes

1. Oh, kan du ikke mindes den aller første gang,

da vi to kendte bleve, det var i Norges land.

Det var hos din familie alt på en bryllupsdag,

at jeg dig monne spørge, og du mig svared ja.

1. Så tog jeg mig en hyre og rejste til Engeland

med skibet “Tvende Søstre”, hvis hjem var Kristiansand;

og mens vi der monne sejle, var glade alle mand,

thi Gud han os ledsaged alt med sin højre hånd.

1. En ladning vi der udlossed, en ladning vi tog ind,

så begav vi os på rejsen at sejle hjem igen.

Og som vi der nu sejlte, alt efter Guds behag,

kom hjem igen til Norge den første juledag.

1. Vi ankrede på reden, vi gjorde sejlet fast,

vi sagde til vor kaptain, vi går i land med hast.

Vi kan ej længer tøve, vi ser de piger små,

som her på bryggen stande, min kæreste jeg så.

1. Hun hilste mig så venlig, hun sagde til mig så:

 Velkommen skal du være frem fra de bølger blå.

Velkommen skal du være, min allerbedste ven,

jeg har dig længe ventet udaf din rejse hjem.

1. Jeg havde været hjemme i otte dages tid

hos min udvalgte pige og kæreste så blid,

da fik jeg det at høre, at hun var mig utro,

hun havde delt sit hjerte og givet det til to.

1. Men jeg det ikke troed, men holdt for narreri.

Jeg tænkte som de andre, at folk var falskelig,

de ville mig forføre med snak og søde ord,

men jeg det ikke troed om den så vakre nor.

1. Det var en aften silde, ja silde var den stund,

 jeg gik mig at spadsere udi den grønne lund.

Da fik jeg det at skue, en hollandsk løjtnant da,

han bejled til min pige, og hun ham svared ja.

1. Enhver kan nok betænke, hvor stor en sorg det var

at se min elsk’de pige, som jeg nu nu mistet har.

Den hollandsk’ løjtnant rejste, den pige stod igen.

Hun bliver aldrig kone, men spottet af sin ven.

 Men du skal nok få spørge, jeg skal ej sørge mer,

nej, jeg skal drikke lystig, det skal du få at se.

Ja, jeg skal drikke lystig af øl og brændevin,

og så mit hjerte binde til en anden pige fin.

1. Og vil du gerne vide, hvem visen digtet har,

jeg vil det ej fordølge, men sige rent og klart:

Jeg Rasmus Hansen hedder, det er mit rette navn,

jeg er til søs erfaren og er fra Kristianshavn.